b'\n_START_ARTICLE_\nAlbinas Jasenauskas\n_START_PARAGRAPH_\nAlbinas Jasenauskas (1886 m. vasario 28 d. Bergluvio k., Augustavo apskr., Suvalk\xc5\xb3 gubernijoje, Lenkija \xe2\x80\x93 1973 m. kovo 21 d. Tel\xc5\xa1iuose), vargonininkas, chorvedys, pedagogas.\n_START_SECTION_\nBiografija\n_START_PARAGRAPH_\nPirmieji muzikos mokytojai buvo vargonininkai t\xc4\x97vas ir vyresnysis brolis. 1898\xe2\x80\x931903 mok\xc4\x97si Veiveri\xc5\xb3 mokytoj\xc5\xb3 seminarijoje, kur buvo sustiprintas muzikos mokymas. Kelet\xc4\x85 met\xc5\xb3 vargonininkavo ir vadovavo chorams Marijampol\xc4\x97je. 1906\xe2\x80\x931909 Var\xc5\xa1uvos muzikos institute studijavo vargonavim\xc4\x85 (d\xc4\x97st. M. Surzyriskis) ir muzikos teorijos disciplinas, aktyviai dalyvavo student\xc5\xb3 kult\xc5\xabrin\xc4\x97je veikloje, mokytojavo bendrojo lavinimo mokyklose, bendravo su muzikais lietuviais. 1909\xe2\x80\x931921 gyveno ir dirbo Kijeve: vargonininkavo \xc5\xa0v. Aleksandro ba\xc5\xbeny\xc4\x8dioje ir vadovavo chorui, smuiku grie\xc5\xbe\xc4\x97 simfoniniame orkestre, muzik\xc4\x85 ir dainavim\xc4\x85 d\xc4\x97st\xc4\x97 bendrojo lavinimo mokyklose. V\xc4\x97liau vargonininkavo ir vadovavo chorui \xc5\xbditomyre (Ukraina). 1933 gr\xc4\xaf\xc5\xbeo \xc4\xaf Lietuv\xc4\x85 ir apsigyveno Tel\xc5\xa1iuose, kur vargonininkavo Katedroje, mokytojavo ir vadovavo chorams. Katedros ir \xc5\xa0auli\xc5\xb3 rinktin\xc4\x97s jungtinis mi\xc5\xa1rusis choras dalyvavo 1938 dain\xc5\xb3 \xc5\xa1vent\xc4\x97se Klaip\xc4\x97doje ir Ukmerg\xc4\x97je, chor\xc5\xb3 var\xc5\xbeybose Klaip\xc4\x97doje laim\xc4\x97jo tre\xc4\x8di\xc4\x85j\xc4\x85 viet\xc4\x85, o Ukmerg\xc4\x97je pirm\xc4\x85j\xc4\x85. Choro programoje buvo J. Karoso daina \xe2\x80\x9eKur m\xc4\x97lynos bangos\xe2\x80\x9c, S. \xc5\xa0imkaus \xe2\x80\x9eV\xc4\x97jo dukra\xe2\x80\x9c, V. Paulausko \xe2\x80\x9eJ\xc5\xabreivi\xc5\xb3 mar\xc5\xa1as\xe2\x80\x9c, J. Naujalio \xe2\x80\x9eJaunimo giesm\xc4\x97\xe2\x80\x9c, J. Tallat-Kelp\xc5\xa1os \xe2\x80\x9eMeno daina\xe2\x80\x9c ir kt. 1939 A. Jasenauskas apdovanotas \xe2\x80\x9e\xc5\xa0auli\xc5\xb3 \xc5\xbevaig\xc5\xbede". 1944\xe2\x80\x931947 vargonininkavo Kuliuose ir Viek\xc5\xa1niuose, paskui metus mokytojavo Ma\xc5\xbeeikiuose, o 1950\xe2\x80\x931959 muzik\xc4\x85 ir dainavim\xc4\x85 d\xc4\x97st\xc4\x97 N. Akmen\xc4\x97s vidurin\xc4\x97je mokykloje, vadovavo moksleivi\xc5\xb3 ir suaugusi\xc5\xb3j\xc5\xb3 chorams, solistams ir skudutininkams._NEWLINE_Nuo 1960 iki mirties gyveno ir dirbo Tel\xc5\xa1iuose. Vadovavo kult\xc5\xabros nam\xc5\xb3, Taikomosios dail\xc4\x97s technikumo ir darbo veteran\xc5\xb3 mi\xc5\xa1riesiems chorams, solistams, vokaliniams ir instrumentiniams ansambliams, reng\xc4\x97 koncertus. Buvo Akmen\xc4\x97s ir Tel\xc5\xa1i\xc5\xb3 rajon\xc5\xb3 dain\xc5\xb3 \xc5\xa1ven\xc4\x8di\xc5\xb3 bei festivali\xc5\xb3 organizatorius ir vyr. dirigentas. R\xc5\xabpinosi vaik\xc5\xb3 ir jaunimo muzikiniu aukl\xc4\x97jimu, spaudoje paskelb\xc4\x97 straipsni\xc5\xb3, suk\xc5\xabr\xc4\x97 dain\xc5\xb3 chorams. 1955 chorved\xc5\xbeiui suteiktas nusipelniusio meno veik\xc4\x97jo garb\xc4\x97s vardas. I\xc5\xa1augino dvi dukteris muzikes: Iren\xc4\x85 Jasenauskait\xc4\x99-Dylevi\xc4\x8dien\xc4\x99 ir Teres\xc4\x99 Jasenauskait\xc4\x99-Pri\xc5\xbegintien\xc4\x99. Vaikai\xc4\x8diai, gyvenantys JAV, taip pat yra muzikai: Albinas Pri\xc5\xbegintas \xe2\x80\x93 vargon\xc5\xb3 virtuozas, Viktoras Pri\xc5\xbegintas \xe2\x80\x93 klarnetininkas.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. (Informacijos publikavimui gautas \xc5\xbeodinis autoriaus leidimas).'